Cele moet opskud met nuwe Opod-hoof, sê komiteeBheki Cele. (Foto: @GovernmentZA/Twitter) Die portefeuljekomitee oor polisie het minister Bheki Cele gemaan om die proses te versnel om ŉ nuwe hoof vir die Onafhanklike Polisiedirektoraat (Opod) aan te stel. Die komitee het Donderdag gesê die minister sal skriftelik uitstel moet vra by die speaker van die Nasionale Vergadering vir die aanstelling ná die komitee verlede jaar besluit het om nie die kontrak van die voormalige Opod-hoof, Robert McBride, te hernu nie. Die komitee het reageer op ŉ aanbeveling deur Cele. “Die Opod-wet bepaal dat die minister die vakante pos binne ŉ redelike tyd, minder as ŉ jaar, moet vul,” het die komitee bygevoeg. “Die kontrak van die voormalige hoof het op 28 Februarie 2019 verstryk, wat beteken ŉ nuwe hoof moes teen 28 Februarie 2020 aangestel gewees het. Die komitee maan dus die minister om die proses te versnel om ŉ geloofwaardige kandidaat te nomineer sodat die komitee en die parlement die nominasie kan bevestig of verwerp.” Die komitee is van mening dat ŉ bevoegde persoon aangestel moet word om aan die hoof te staan van só ŉ noodsaaklike instansie. “[Opod] is die waghond oor die Suid-Afrikaanse Polisiediens. Die komitee is dus in afwagting dat die minister die aanstellingsproses moet afhandel.”